XVI              CHAUCER S KNIGHTES TALE.

Ful litel woot Arcite of his felawe,

That was so neih to herken of his sawe,
For in the busche he stynteth now ful stille.
Whan that Arcite h&dde romed al his fille,             670

And songen al the roundel lustily,
Into a studie he fel sodeynly,
As doth thes lovers in here queynte geeres,
Now in the croppe, now doun in the breres,   .
Now up, now doun, as boket in a welle.
Right as the Friday, sothly for to telle,
Now it schyneth, now it reyneth faste,
Right so gan gery Venus overcaste
The hertes of hire folk, right as hir day
Is gerfuly right so chaungeth hire aray,                   680

Selde is the Fry day al the wyke i-like.
Whan that Arcite hadde songe, he gan to sike,
And sette him. doun withouten eny more :
" Alas !" quod he, " that day that I was bore !
How longe Juno, thurgh thy cruelt6
Wiltow werreyen Thebes the citee ?
Aljas! i-brought is to eonfusioun
The blood royal of Cadnie and Amphioun :
Of Cadynus, the which was the furst man
That Thebes bulde, or first the toun bygan,           690

And of that cit6 first was crowned kyng,
Of his lynage am I, and his ofspring
By verray lyne, and of his stok ryal :
And now I am so caytyf and so thral,
That he that is my mortal enemy,
I serve him as his squyer povrely.
J   And yet doth Juno me wel more schame,
For I dar nought byknowe myn owne name,
But ther as I was wont to hote Arcite,
How hoote I Philostrate, nought worth a myte.     700
Alias! thou felle Mars, alias ! Juno,
Thus hath youre ire owre lynage fordo,
Save oonly me, and wrecchid Falomon,
That Theseus martyreth in prisoun,
And over al this, to slee me utterly,
Love hath his fyry dart so brennyngly
I-stykid thorugh my trewe careful herte,
That schapen was my deth erst than my scherie.
Ye slen me with youre eyhen, Emelye ;
Ye ben the cause wherfore that I dye.                   710

Of al the remenant of al myn other care
Ne sette I nought the mountaunce of a tare.